Zajac, Pavol, poslanec NR SR (2014-03-26):
Vážená pani predsedajúca, pán minister, pán spravodajca, dámy a páni, hovoríme to už s kolegami dva roky. Vláda Roberta Fica, odkedy nastúpila v roku 2012, otrávila podnikateľské prostredie. Zvýšila dane, odvody, zhoršila zákonník práce, to všetko spôsobilo, že máme 400-tisíc nezamestnaných na Slovensku. Aj keď sa snaží všelijakými administratívnymi spôsobmi, tým, že tých, ktorí pracujú na aktivačné práce, nezaraďuje do evidencie nezamestnaných a podobnými nezmyslami, aj tak sa im nedarí znižovať nezamestnanosť. Tento návrh zákona o ochrane osobných údajov, ktorý bol prijatý pred rokom, je len čerešničkou a vyvrcholením týchto zlých snáh vlády Roberta Fica. Je to hlúpy zákon, ktorý zhoršil podnikateľské prostredie. Dámy a páni, tí, čo hovoríte, že dneska to za pol dňa všetko opravíte, sa vás chcem spýtať, bol to vládny návrh zákona? Áno, bol to vládny návrh zákona, ktorý bol v medzirezortnom pripomienkovom konaní! Zamestnávatelia dávali k nemu pripomienky, že to bude hlúpy zákon pre nich veľmi, ktorý im spôsobí ďalšiu byrokraciu a ďalšie administratívne poplatky. Vláda to neakceptovala, prišlo to do parlamentu, opozícia na to upozorňovala, ale len vládni poslanci zahlasovali za tento návrh zákona pred rokom. Bolo dostatok času na vylepšenie tohto návrhu zákona. A čím to, že dneska to ideme vylepšovať za pol dňa? No tým, že pred týždňom sa zamestnávatelia stretli s Robertom Ficom, s kandidátom na prezidenta, a ten im potreboval takto verejne niečo sľúbiť, že myslí aj na podnikateľov, a sľúbil, že v skrátenom legislatívnom konaní tento zlý a hlúpy zákon opraví. Chce sa mi povedať: „Dobré ráno, pán Robert Fico, dobré ráno, pán minister hospodárstva Malatinský!“ Vy ste vo vláde načo, pán minister Malatinský? Vy ste tam na to, aby, vy ste minister hospodárstva na to, aby ste zlepšovali podnikateľské prostredie na Slovensku. Kde ste boli v medzirezortnom pripomienkovom konaní? Vy ste nesedeli na tej vláde, ktorá schválila tento hlúpy zákon, ktorý poškodil podnikateľov na Slovensku a následne ich zamestnancov? Dva roky je pán minister hospodárstva tým ministrom, ktorý má gestorovať zlepšenie podnikateľského prostredia. Neprišiel tu pomaly ani s jedným návrhom zákona, ktorý by zlepšil podnikateľské prostredie. Len so samými hlúposťami ako podpora obnoviteľných zdrojov, ale tých, ktorí sú veľké finančné skupiny a chceli dotovať paroplynový cyklus v Bratislave alebo ešte stavať atómku s Rusmi a podobné nezmysly, na ktoré táto republika nemá. Prosím vás, už nech táto vláda konečne začne zlepšovať podnikateľské prostredie komplexne. Je tomu asi dva mesiace, keď sa začali ozývať podnikatelia malí, strední, pracovníci cirkevnej školy sa mi ozvali, že musia vypracovať projekt, vyškoliť oprávnenú, spôsobilú osobu a platiť ďalšie poplatky. Tak to až dospelo, nielen firmy, ešte aj školy musia, keďže pracujú s osobnými údajmi podľa tohto zákona, ktorý ešte dneska platí, musia si dať vyškoliť pracovníkov, musia dať spracovať projekt, keďže na to nemajú ľudí, musia si ho zaplatiť, keď nemajú odborne spôsobilú osobu, musia ju každý mesiac platiť. Dostávam maily od podnikateľov, ktorí vyčísľujú, ak budete mať záujem, v prvom čítaní to viem prečítať. To vláda nevedela pred rokom? Vládni poslanci to nevedeli? Dneska to chcú vylepšiť za pol dňa. Je to len marketingový ťah kandidáta na prezidenta Roberta Fica. Som presvedčený, že aj po sobote pán Robert Fico zostane premiérom a bude môcť napĺňať istoty, ktoré sľúbil občanom. A sa veľmi tešíme na to, ako istotu zamestnania pre tých 400-tisíc nezamestnaných bude naďalej napĺňať. Ďakujem za pozornosť.